作者：李曾伯
词牌/韵律：贺新郎

paragraphs: 才过黄花雨。
问长堤、依依万柳，未春何絮。
一目河山银幻出，惊诧夜光流注。
巍观矗、玉为云柱。
风卷寒庐迷过雁，渺沧波、莫认沙鸥羽。
千万蝶，空中舞。
霸桥寂寞前溪暮。
耸诗肩、霜裘拥貉，月毫挥兔。
记得梅奴曾索笑，解珮如逢交甫。
今孤垒、寒烟深处。
休说鹅池平蔡事，庆新年、一稔欢相语。
持大白，勿虚度。